**ZAPISNIK**

**sa 4. sjednice Općinskog vijeća Općine Maruševec održane 03. prosinca 2013. godine u prostorijama Općine Maruševec sa početkom u 18:00 sati.**

Sjednici su bili nazočni vijećnici:

Andreja Ptiček – predsjednica Općinskog vijeća, Marijan Fatiga, Vladimir Kolarić, Josip Vrbanec, Tomislav Šagi, Branko Đurkas, Dragutin Putar-Matuza, Stjepan Klen, Dragutin Peharda, Blanka Glavica-Ječmenica, Josip Špoljar, Branko Mavrek, Danijela Možanić-Vrbanec, Dragutin Kišić, i Vjekoslav Bahun

Ostali nazočni:

Ivan Šagi – općinski načelnik, Nedeljko Horvat – zamjenik općinskog načelnika, Anka Vincek-voditelj službe za financije i proračun, Dragica Korpar – voditelj zapisnika i Zdravko Kukec – direktor „Markom“-a d.o.o.

PITANJA I PRIJEDLOZI VIJEĆNIKA

B. Glavica-Ječmenica - vijećnica je istaknula je da je obitelj Martinčević bila u svim medijima jer im je oduzeto devetero djece. Situacija nije sjajna roditelji govore jedno, Centar za socijalnu skrb drugo, a istina je sigurno negdje u sredini. Pitanje je što se tu može i planira poduzeti da bi se ta djeca vratila majci.

Načelnik je odgovorio da je problem obitelji Martinčević poznat od ranije. Tu se pokušavalo apelirati na rješenje tog problema, ali problem je u cjelokupnoj obitelji Martinčević. Patronažna sestra je čak bila izbačena iz kuće. Imamo informacije da su sredstva koja su bila dobivena od Centra za socijalnu skrb neadekvatno trošena, ne za djecu nego za druge namjene. Mi smo već ranijih godina pokušali pomoći obitelji sa nabavkom kreveta za djecu i to je bilo realizirano, projekt je bio vodio zamjenik načelnika, a naknadno smo dobili informaciju da su i ti kreveti poslije uništeni. Tu su se za pomoć za ogrjev obratili i roditelji Dubravka Martinčevića jer otac gubi vid i oni su isto u teškoj situaciji. Dubravko i njegova žena za dio situacije krive roditelje, te su oni sada našli novi smještaj u Maruševcu ali su im djeca ipak oduzeta i smještena u udomiteljske obitelji.

B. Glavica-Ječmenica naglasila je da tu postoji majka i devetero djece, a postoji činjenica da je otac loše postupao s djecom, te je stoga oca trebalo izdvojiti iz obitelji, a ne djecu. Općina treba poduzeti sve što je u njezinoj moći da se stvore uvjeti kako bi se djeca vratila majci.

Načelnik I. Šagi – odgovorio je da će vidjeti sa obitelji Pižeta koji su uvjeti najma kuće i ostalo kako se može pomoći ovoj obitelji, ali konačna odluka je u nadležnosti Centra za socijalnu skrb Ivanec.

B. Đurkas – postavio je pitanje kada Elektra planira izvršiti rekonstrukciju n.n.el. mreže prema Panexu u Cerju Nebojse jer je prisutan pad napona, zatim zašto se poslije ankete stanovništva izvršene 2012.g. nisu napravili ugovori o sufinanciranju za ceste prema Panexu i prema Vrpcima, te kada će se urediti put prema Malokima i put od Ostrmana prema Borščakima

Načelnik I. Šagi – odgovorio je da je rekonstrukcija n.n.el. mreže prema Panexu u programu Elektre Varaždin, ali njezina realizacija ovisi o financijskim sredstvima kojima Elektra raspolaže. Nakon dužeg vremena napravljena je rekonstrukcija n.n.el. mreže u Jurketincu. Mjerenje napona kod Panex-a napravljeno je četiri puta i samo jedanput je izmjeren pad napona i to u obimu koji ne zahtjeva hitnu intervenciju. Ovaj problem je evidentiran i nastojati ćemo da se na proljeće tu angažiraju radovi. Ankete za sufinanciranje asfaltiranja cesta su napravljene u 2012.g., ali kada je stupila na snagu fiskalna odgovornost nije se išlo na potpisivanje ugovora jer tu se onda veže i ugovorna obveza Općine, a nije se išlo na dodatno zaduživanje zbog postojećeg duga. To ne znači da sa potpisivanje ugovora nećemo krenuti sada. Stavili smo nerazvrstane ceste u plan projekata koji smo prijaviti za EU. Težnja je da to bude asfalt pa su pritisci još i veći. Za Rokovo smo uređivali puteve prema Filipekima, ali put prema Borščakima još nismo, taj put urediti će se kasnije jer sada prije snijega nema ga smisla uređivati.

D. Peharda – zatražio je da mu se dostave točni financijski podaci o financiranju mjesnih odbora Općine Maruševec za protekle 4 godine. Vijećnik je zatražio da mu se također dostave podaci o ostvarenim prihodima od zaposlenih po tim Mjesnim odborima. Vijećnik je postavio pitanje što je poduzeto za saniranje ceste – Ulice Matije Gupca u Donjem Ladanju. Cesta je opasna za sudionike u prometu. Tu prometuje autobus i opasna je za ljudske živote. Zašto se stoji s rekonstrukcijom n.n. el. mreže prema Ivi i izmjenom drvenih stupova sa betonskim u Ul. V. Nazora, G. Krkleca i Ladanjskih rudara. Kada ide nastavak kanalizacije i proširenja ceste u Ul. V. Nazora u Donjem Ladanju.

Načelnik I. Šagi – odgovorio je da će za Ul. M. Gupca vijećniku dati kopije svih zahtjeva koji su dati ŽUC-u, kao i nalaz inspektorice. Kod izgradnje kanalizacije došlo je do zastoja jer se u Hrvatskim vodama radi novi projekt za razdvajanje fekalne od oborinske odvodnje. To je projekt koji ide zajednički od Hrvatskih voda i Varkoma prema fondovima EU. ŽUC će nastaviti sa proširenjem ceste u 2014.g. Rekonstrukcija n.n. el. mreže i izmjena stupova ovisi o Elektri Varaždin.

V. Bahun – istaknuo je da još uvijek znak za Donje Ladanje nije premješten i ispada da smo mi u Gornjem Ladanju. Također na kružnom toku na Gredi nema znaka za Maruševec, samo postoji znak za Vinicu 7 km, zašto ne piše i za Maruševec. Treba im poslati dopis.

D. Možanić-Vrbanec – istaknula je da je na cesti preko Črepinka kod groblja bila žica po cesti tjedan i pol, vijećnica je zamolila da se obavijesti nadležne da se žica ukloni kako se ne bi nešto desilo.

Načelnik I. Šagi – odgovorio je da je to bila žica od telefona i da je uklonjena. Hrvatski telekom je na vrijeme obaviješten, ali kod njih prijava takvog kvara sada ide preko e-maila i to sve jako dugo traje.

D. Možanić-Vrbanec – predložila je da se ubuduće u komisije za izbore stave ljudi slabih imovinskih primanja koji nemaju prihode i studenti. Istaknula je da zna bar 10 ljudi koji bi mogli tamo sjediti i zaraditi novce jer su nezaposleni, ali ne mogu upasti u taj odbor jer su tamo stalno isti ljudi.

Načelnik I. Šagi - odgovorio je da se ova primjedba može proslijediti izbornom povjerenstvu da je imaju u vidu za referendum koji je nestranački, ali kod stranačkih izbora postoje druga izborna pravila za imenovanje ljudi u biračke odbore jer tada članove predlažu političke stranke i tu mi ne možemo utjecati jer stranke imaju pravo predlagati svoje ljude.

V. Kolarić – istaknuo je da i ljudi na odvojcima Kundija, Zrinski i Blažunaji u Selniku očekuju da bi se u narednoj godini trebalo pristupiti asfaltiranju jer su i oni prošle godine potpisali anketu za sufinanciranje asfaltiranja. Vijećnik pita da li se planira asfaltiranje navedenih dionica.

Načelnik I. Šagi – odgovorio je da je sa ovim odvojcima ista situacija kao i sa dionicama Panex i Vrpci, te se tu isto zbog financijske situacije nije prišlo potpisivanju ugovora.

V. Kolarić – postavio je pitanje zbog čega se tu u novoj općinskoj zgradi ne osiguraju prostorije za rad političkim strankama koje participiraju u Općinskom vijeću. Dogovorom bi se mogao napraviti raspored prostorija, kao i termini za sastanak u zajedničkoj prostoriji. Nema smisla da ova velika zgrada stoji prazna, a da stranke rade u prostorima stare općinske zgrade koji su neadekvatni.

Načelnik I. Šagi – odgovorio je da nema razloga da se sastanci ne održavaju u prostorima općinske zgrade. Načelnik je istaknuo da s obzirom na potrebe općinske uprave, za stranke bi mogle biti slobodne eventualno 4 prostorije u zgradi.

A. Ptiček – istaknula je da udruge pitaju za prostorije u staroj općinskoj zgradi. Omladina bi željela da se tamo organizira npr. doček Nove godine za mlade. Nedostaje nam prostor za mlade za njihovo druženje i to bi im trebali osigurati.

Načelnik I. Šagi – odgovorio je da je sada zatvorena voda u toj zgradi kako ne bi došlo do smrzavanja, tako da je nemoguće taj prostor koristiti za doček.

B. Mavrek – dao je primjedbe na vijesti Općine Maruševec koje se objavljuju putem Radio Maxa. Postavio je pitanje tko je zadužen za informiranje i slanje vijesti na Radio Max jer nekad imamo samo jednu vijest u programu. Vijećnik je postavio pitanje u kakvoj je fazi povrat Doma kulture gospodinu Pongratz, te koliki omjer imaju Općina Maruševec i Elektra kod sufinanciranja rekonstrukcije n.n.električne mreže

Načelnik I. Šagi – odgovorio je da za vijesti na Radio Max-u on može preuzeti odgovornost i nastojati će nadalje da ih bude više i da budu redovite. U povratu imovine Pongratzu je vraćen Kalinovec. Dom kulture neće biti vraćen jer tu postoji djelatnost uprave i gospođa Ježek je sada decidirano rekla da se Dom kulture neće vraćati u povratu imovine. Načelnik je istaknuo da ne zna što će biti sa kurijom u Čalincu. Sufinanciranje rekonstrukcije n.n.el. mreže ranije je bilo u omjeru 30% Općina Maruševec i 70% Elektra, a sadašnji projekti idu sa 100% sredstvima Elektre bez udjela Općine, a vidjeti ćemo kako dugo će tako ići.

S. Klen – postavio je pitanje koliko košta trafostanica Jurketinec i koliko je Općina Maruševec sufinancirala navedene radove u Jurketincu

Načelnik I. Šagi – odgovorio je da je cijena navedenih radova u Jurketincu oko 500.000 kuna, a Općina Maruševec nije sufinancirala navedene radove jer cijelu investiciju financira Elektra Varaždin.

S. Klen – postavio je pitanje do kada će Poslovna zona u Selniku biti otvorena za smetlište jer je i dalje otvorena za dovoz smeća

Načelnik I. Šagi – odgovorio je do ponedjeljka, te istaknuo da se odmah sada na sjednici direktor Markom-a zadužuje da do ponedjeljka postavi rampu na ulazu u Poduzetničku zonu Selnik.

S. Klen – postavio je pitanje u kojoj fazi je postupak za izgradnju reciklažnog dvorišta za građevinski otpad na području Općine Maruševec jer znamo da imamo u Prostornom planu predviđene dvije lokacije.

Načelnik I. Šagi odgovorio je da je sada prema novom zakonu reciklažno dvorište postalo dvorište za otpad, a ne kako je bilo ranije dvorište za građevinski otpad. Istaknuo je da je bio sa predsjednicom Vijeću u Fondu za zaštitu okoliša i rečeno je da su reciklažno dvorište jedinice lokalne samouprave dužne osigurati u suradnji sa firmom koja zbrinjava otpad. Mi smo planirali da Markom upravlja ovim reciklažnim dvorištem, ali sada proizlazi da Markom mora imati ugovor sa firmom koja zbrinjava otpad i mora biti određeno kamo točno na koju lokaciju ide taj otpad. U našem Prostornom planu osigurane su lokacije Prodnica i Jablanac.

J. Špoljar – postavio je pitanje načelniku, budući da je načelnik član Stručnog povjerenstva za Studiju Ciglane Cerje Tužno o utjecaju na okoliš, da li će se na sjednici Povjerenstva izjasniti „za“ ili „protiv“ studije. Vijećnik pita koliko će koštati darivanje djece u povodu Svetog Nikole, kolika je vrijednost darova i koja je to stavka u Proračunu. Istaknuo je da pozdravlja ovu odluku o darivanju djece. Vijećnik je postavio pitanje koje su dionice obuhvaćene projektom IPARD za asfaltiranje.

Načelnik I. Šagi – odgovorio je da su projektom IPARD obuhvaćene dionice nerazvrstanih cesta Greda prema polju, Jurketinec prema polju i prema Čretu, Maruševec prema dvorcu i druge, te je istaknuo da ukoliko vijećnik želi može mu se dostaviti točan spisak dionica iz projekta. Za darivanje djece postoje dvije stavke u Prorčunu jedna u iznosu od 6.000 kuna i druga u iznosu od 3.000 kuna, tako da je to sveukupno 9.000 kuna, a ukoliko bude potrebno stavka će se rebalansom povećati eventualno za dodatnih 600 kuna. Imamo 253-oje djece od I-IV razreda i oko 240 djece predškolskog uzrasta. Cijena poklona je oko 12 kuna po djetetu. Što se tiče Stručnog povjerenstva trenutno od završetka javne rasprave nema nikakvih aktivnosti od strane Ministarstva, sve miruje. Miruje i proizvodnja, ljudi su poslani na Zavod za zapošljavnje, a riječi poslodavca bile su da će nam poslati ljude na Općinu. Načelnik je istaknuo da će on na sjednici Stručnog povjerenstva zastupati mišljenje Općinskog vijeća i građana jer za takve odlučujuće stvari uvijek pita većinu.

B. Mavrek – postavio je pitanje da li načelnik ima podatak koliko je ljudi radilo na Ciglani iz Općine Maruševec

Načelnik I. Šagi – odgovorio je da iz Općine Maruševec radilo 27 ljudi

T. Šagi – postavio je pitanje tko AP-u daje mjesto za stajalište autobusa. Autobusi staju na samom ulazu u rotor u Gredi i zaustavljaju promet. Školski autobusi voze kud hoće i to po opasnim dionicama. Vijećnik postavlja pitanje u svezi rješenja grabe kraj Bence u Koretincu jer ove fekalije koje idu iz „Kolonije“ sada za zimskog vremena počele su se smrzavati.

Načelnik I. Šagi – odgovorio je da je na inicijativu mještana o zaustavljanju autobusa na ulazu u rotor upozoren ŽUC jer autobus ne bi smio tamo stajati. O problemu sa dionicima školskog autobusa bilo je govoreno prošli put na Savjetu za sigurnost i MUP će pomoći da se promet na tim kritičnim dionicama izričito zabrani za školski autobus. Ovu grabu uz koloniju pokušalo se prograti za ŽUC-ov projekt, ali nije se uspjelo jer zbog pomanjkanja financijskih sredstava ŽUC nije riješio većinu projekata.

D. Kišić – postavioje pitanje do kuda se došlo sa postavom špigli u Jurketincu.

Načelnik I. Šagi – odgovorio je da još nije dobio odgovor Hrvatskih cesta za postavu špigli.

Predsjednica je za sjednicu predložila slijedeći:

DNEVNI RED:

1. Pitanja i prijedlozi vijećnika

2. Usvajanje zapisnika s 3. sjednice Općinskog vijeća Općine Maruševec

održane 13. rujna 2013.g.

3. Rasprava o prijedlogu Proračuna Općine Maruševec za 2014. godinu

4. Rasprava o prijedlogu Projekcije Proračuna Općine Maruševec za 2015. i 2016. godinu

5. Donošenje Zaključka o prihvaćanju Izvješća Državnog ureda za reviziju, Područnog ureda

Koprivnica o obavljenoj reviziji učinkovitosti održavanja nerazvrstanih cesta u jedinicama

lokalne samouprave Varaždinske županije, s ugrađenim očitovanjem koji se odnosi na

Općinu Maruševec

6. Donošenje Zaključka o određivanju prijedloga člana za imenovanje u Povjerenstvo za

dodjelu zakupa na poljoprivrednom zemljištu u vlasništvu Republike Hrvatske

7. Donošenje Zaključka o određivanju prijedloga člana za imenovanje u Povjerenstvo za

procjenu troškova stavljanja u funkciju poljoprivredne proizvodnje poljoprivrednog

zemljišta koje nije u funkciji poljoprivredne proizvodnje ili je obraslo višegodišnjim

raslinjem i vrijednost drvne mase

8. Donošenje Odluke o izmjenama i dopunama Odluke o načinu obavljanja komunalnih

djelatnosti na području Općine Maruševec

9. Razmatranje zahtjeva Markom-a d.o.o. za davanje suglasnosti na prijedlog izmjene cijena

usluga zimskog čišćenja snijega i donošenje potrebitog Zaključka

Uz predloženi dnevni red predsjednica je predložila dvije dopune dnevnog reda:

Točka 10. Donošenje Odluke o davanju ovlasti Upravi trgovačkog društva Ivkom d.d. za izradu akata i pripremu postupka izdvajanja Radne jedinice Vodoopskrba i Odvodnja iz tog društva i to po modelu odvajanja s osnivanjem novog društva za vodoopskrbu i odvodnju i

Točka 11. Donošenje Odluke o davanju suglasnosti za izdvajanje Radne jedinice Vodoopskrba i Odvodnja iz trgovačkog društva Ivkom d.d. po modelu podjele s osnivanjem novog društva

Općinsko vijeće sa 14 glasova „za“ i 1 glas „protiv“ prihvatilo je predložene dopune dnevnog reda.

Općinsko vijeće jednoglasno je prihvatilo predloženi dnevni red sa usvojenim dopunama.

**TOČKA 1.**

* primjedbi na zapisnik sa 3. sjednice Općinskog vijeća Općine Maruševec nije bilo
* Općinsko vijeće jednoglasno donosi

**ZAKLJUČAK**

Usvaja se zapisnik sa 3. sjednice Općinskog vijeća Općine Maruševec održane 13. rujna 2013. godine.

**TOČKA 2.**

Načelnik Ivan Šagi obrazložio je prijedlog Proračuna Općine Maruševec za 2014. godinu

S. Klen – istaknuo je da njega kao poduzetnika ovaj Proračun ne zadovoljava. Nema ničega konkretnog planiranog u ovom Proračunu. Nema investicija. Svake godine imamo deficit, nikad nemamo suficit. Vijećnika interesira zašto je na stranici 9. Predviđen izdatak za dokumente prostornog uređenja, a mi smo donijeli Prostorni plan

Načelnik I. Šagi – odgovorio je da su Izmjene i dopune Prostornog plana uređenja Općine Maruševec donijete ove godine, ali je dio naselja donje Ladanje stavljen pod GUP i tu treba donijeti detaljan plan da se riješi situacija sa tim prostorom jer tu su planirane dvije nove prometnice i Zavod za prostorno uređenje kao struka inzistirao je na izradi detaljnog plana za to područje.

S. Klen – dao je primjedbu da ovaj Proračun izgleda kao vatrogasno društvo. Kapitalne donacije planirane su u iznosu od 400.000 kuna, da li je tko razgovarao sa ŽUC-om i županom, da li je to dogovoreno.

Načelnik I. Šagi – odgovorio je da je to dio koji ide za rekonstrukciju javne rasvjete, a za ŽUC to je nastavak građenja županijske ceste kroz Donje Ladanje i to je naših 25% učešća.

S. Klen – postavio je pitanje izrada kojih projekata je predviđena iz stavke za projekte

Načelnik I. Šagi – odgovorio je da su tu svi projekti koje Općina treba pripremiti, a ne samo građevinski. Tu je planirana i izrada projekata koji će se kandidirati za fondove EU i na druge natječaje.

S. Klen – istaknuo je da njega interesira za što će biti ti projekti za koje konkretne investicije

Načelnik I. Šagi – odgovorio je da ne može reći konkretno za što će ti projekti biti jer trenutno niti jedan natječaj osim natječaja Fonda za zaštitu okoliša i energetsku učinkovitost nije objavljen. Tu su projekti za nerazvrstane ceste, dječja igrališta, sportsko rekreacijski centar i dr., ali vidjeti ćemo ovisno o otvorenim natječajima koji projekti će se moći aplicirati.

S. Klen – istaknuo je da Udruga žena Jurketinec ne može sa predviđenih 2.000 kuna apsolutno ništa napraviti. Sramotno je da su za ovu udrugu predviđena tako mala sredstva

Načelnik I. Šagi – odgovorio je da prihvaća kritiku da nešto nije dobro i slaže se da treba dati prijedloge da se poboljšanje. Slaže se da Udrugi žena Jurketinec treba povećati stavku.

S. Klen – postavio je pitanje zašto je tako velika razlika u sredstvima između „Rudara '47“ i „Omladinca“ Jurketinec. Da li je razlog to što je zamjenik načelnika predsjednik Rudara '47

Načelnik I. Šagi – odgovorio je da zamjenik načelnika sa time nema nikakve veze. Rudar '47 ima veće troškove nego Omladinac prema Županijskom savezu, a tu su i drugi veći izdaci koje Rudar, a Omladinac nema.

S. Klen – predložio je da treba Udrugi prijatelja dvorca Maruševca smanjiti sredstva sa 4.000 na 3.000 kuna. Streljačkom društvu „Metalac“ također treba smanjiti stavku za 1.000 kuna. Paintball udrugi Maruševec također treba smanjiti stavku za 500 kuna i ta sredstva prebaciti na stavku za Udrugu žena Jurketinec.

Načelnik I. Šagi odgovorio je da je bio upozoren da će iduće 2014.g. biti obljetnica Gustava Krkleca i treba predvidjeti sredstva za Udrugu prijatelja dvorca Maruševec za obilježavanje obljetnice.

S. Klen – istaknuo je da se sredstva mogu uzeti i šahistima jer oni isto imaju slabu aktivnost.

B. Glavica – Ječmenica istaknula je da su svima udruge važne. Vijećnica je predložila da treba odrediti 3 ili 5 članova Povjerenstva koji će provjeriti izvještaje o radu tih udruga , na što se ti izvještaji odnose, kao i planove rada udruga za iduću godinu. Treba donijeti pravilnik sa jasno utvrđenim kriterijima za sufinanciranje rada udruga i onda se može raditi po tom pravilniku i znati će se točno zašto su nekoj udruzi odobrena sredstva.

V. Kolarić – istaknuo je da se ne može uspoređivati Udruga žena Jurketinec koja promovira Općinu i Paintball udruga koji su osnovani čisto radi sebe. Ni za Udrugu prijatelja dvorca Maruševec nije adekvatan naziv prijatelji dvorca Maruševec jer je dvorac privatna imovina.

B. Glavica-Ječmenica – odgovorila je da je on povratom imovine postao privatno vlasništvo ali je i dalje kulturna baština i zaštićeni objekt i ima se tu na čemu raditi.

A. Ptiček – istaknula je da su tu i male udruge koje imaju svoje planove i svaka je udruga važna članovima te udruge i ne smije ih se podcjenjivati.

S. Klen – postavio je pitanje za koje aktivnosti je predviđeno 1.300.000 kuna planiranih u stavki za Poduzetničku zonu Selnik

Načelnik I. Šagi – odgovorio je da su ova sredstva predviđena za izgradnju prometnica, nogostupa javne rasvjete, telekomunikacija i plinovda koji će biti neznatno sufinanciran.

S. Klen – istaknuo je da se nada da će se konačno i u društvenom domu u Gredi napraviti taj sanitarac. Postavio je pitanje da li će za modernizaciju nerazvrstanih cesta biti dovoljno 100.000 kuna

Načelnik I. Šagi – odgovorio je da je to iznos koji se mogao planirati po maloj nabavi

S. Klen – postavio je pitanje na što se odnosi stavka za pomoćnu građevinu u D. Ladanju

Načelnik I. Šagi – odgovorio je da su to svlačionice na igralištu u D. Ladanju

S. Klen – postavio je pitanje koliko je utrošeno sredstava za umjetno osjemenjivanje goveda, a koliko je planirano

Načelnik I. Šagi – odgovorio je da je do sada utrošeno 36.000 kuna iz ove stavke

S. Klen - odgovorio je da se ova stavka može smanjiti jer je vidljivo da ne će biti utrošena. Vijećnik je istaknuo da je 20.000 kuna premali iznos za proslavu Dana Općine. Za uređenje igrališta u MO I predviđena su sredstva, da li se to odnosi na dječje igralište.

Načelnik I. Šagi – odgovorio je da su to sve planirana dječja igrališta

S. Klen - istaknuo je da je za društveni dom Jurketinec planirana stavka u iznosu od 11.000 kuna za potrošnju električne energije, što je puno više u odnosu na ostale društvene domove

D. Kišić – istaknuo je da ukoliko se ide u čiste detalje na sjednici Općinskog vijeća ne može se riješiti Proračun. Morali bi ili predstavnici klubova vijećnika ili vijećnici organizirano davati prijedloge. Bilo bi dobro kada bi prihodovna strana bila i veća, ali imamo premalo pomoći od naših ministarstava. Prije je dolazilo puno više novca za razne projekte, a danas bez učešća vlastitih sredstava ne može se realizirati niti jedan projekt, odnosno ne može se sudjelovati ni u jednom natječaju. Najveća stavka u ulazu sredstava je porez i prirez na dohodak. Sve natječaje bitno je pratiti da se iskoristi svaka kuna do koje je moguće doći. Bitno je sa proračunskim sredstvima potpomagati i udruge, svaka udruga je za promociju Općine, ali imamo i udruge koje su više aktivne i udruge koje su manje aktivne, te im se na taj način trebaju rasporediti i sredstva.

Predsjednika A. Ptiček – predložila je da vijećnici u roku 5 dana dostave svoje amandmane na prijedlog Proračuna predsjednici Općinskog vijeća u pisanom obliku i to najkasnije do utorka 10. prosinca 2013.g.

J. Špoljar apelirao je na vijećnike da ne rade preraspodjelu sredstava na uštrb drugih udruga jer sve udruge trebaju sredstva. Za iduću godinu trebaju sve udruge dostaviti programe i planove rada i izvješće o radu za proteklu godinu, isto tako i mjesni odbori, te da se onda svi ti programi i izvješća razmotre i pravilno rasporede sredstva. Vijećnik je istaknuo da je članarina za LAG Sjeverozapad predviđena, ali ništa nije naplaćeno do 15.11. To je udruženje za ruralni razvoj. Vrijeme je da se okrenemo vlastitim znanjem i i ovom LAG-u za suport. Ideja i projekata imamo i treba se obratiti Škvariću kao predsjedniku da nam on pomogne da i mi realiziramo sredstva iz tih programa. Vijećnik je istaknuo da je primio prijedlog Radio Megatona za informiranje za 2014.g., njihova ponuda podrazumijeva i stručno praćenje sjednica i stručno informiranje. Do 15.11. stavka za informiranje značajno je premašena isto kao i izdaci za javna glasila, a informiranje nije kakvo bi trebalo biti. Sredstva treba usmjeriti za udruge koje rade i koje nas promoviraju.

B. Đurkas – odgovorio je da Radio Megaton u Općini Maruševec gotovo nitko ne sluša

J. Špoljar – istaknuo je da on ne promovira Radio Megaton, može to biti i neki drugi medij za informiranje ali to je podatak kolika može biti realna cijena za informiranje na našem području. Općina Maruševec mora biti svjesnih nekih kriterija i mjerila što se tiče informiranja. Sve udruge rade i treba ih popratiti i u području informiranja.

V. Kolarić – istaknuo je da je Općina Maruševec jedina općina u okruženju koja umirovljenicima koji imaju male mirovine ne daje nikakvu pomoć u povodu Božića i Uskrsa. Naglasio je da će dati amandmat kojim će predložiti stavku za pomoć umirovljenicima. Vidljivo je da se Proračun puni najviše iz poreza, a ništa se ne poduzima da se pomogne firmama na našem području. Firmama treba prepoloviti porez na tvrtku ili naziv ili komunalnu naknadu da im se olakša da prebrode ovo krizno razdoblje. Možda bi trebalo organizirati i barem jedan sastanak godišnje sa obrtnicima i poduzetnicima da se saslušaju njihovi problemi. Jedina smo Županija u kojoj poduzetnici plaćaju izlaz na cestu. Nemamo konkretne stvari što će se raditi u 2014.g. po mjesnim odborima, nego je samo općenito sve napisano.

B. Glavica – Ječmenica – istaknula je da je ovaj Proračun s obzirom na cjelokupne uvjete u kojima živimo sanacijski, bez obzira što bi mi željeli da on bude razvojni. Ovo je vrlo realni Proračun i mi ćemo morati biti zadovoljni ako se on ostvari. Vijećnica predlaže da se uvedu kriteriji, odredi Povjerenstvo i napravi pravilnik za dodjelu sredstava udrugama. Neka se odrede i kriteriji za darove djeci – neka se odredi neki cenzus. Dajmo onima koji nemaju i kojima treba više. Treba vidjeti i za stipendije, da li je to svima potrebno ili ne. Treba uz Radio Max svakao uvrstiti još jednu radio stanicu za informiranje jer ne slušaju svi Radio Max. Istaknula je da ne vidi razlog za smanjenje stavke za čišćenje snijega jer snijega će sigurno biti. Povećane su tuzemne članarine. Povećana je stavka za predstavničko i izvršno tijelo Općine i tu je plan veći za 33% u odnosno na prošlogodišnji i traži objašnjenje zašto je došlo do povećanja izdataka za predstavničko tijelo.

Načelnik I. Šagi odgovorio je da je čišćenje snijega lani bilo abnormalno, a sada se planira da će snijega ove godine biti u normalnim količinama kao i ranijih godina, ali manje nego prošle godine i zato je stavka smanjena u odnosu na 2013.g..

1. Vincek – odgovorila je da naknada za članove Općinskog vijeća i ostalih radnih tijela

iznosi neto 170,00 kuna po sjednici. Pravo na naknadu imaju svi osim djelatnika Jedinstvenog upravnog odjela, oni za nazočnost na sjednici dobivaju slobodne sate. Do razlike u povećanju sredstava došlo je stoga jer je zamjenik načelnika sada aktivna osoba kojoj se na mjesečnu naknadu za rad od 3.000 kuna plaćaju svi porezi i doprinosi, a dosadašnji zamjenik načelnika bio je umirovljenik i na njegovu naknadu plaćalo se samo 25% poreza. Zato su sada bruto izdaci povećani.

1. Mavrek – istaknuo je je na udrugama sada da uz Financijske planove daju i projekte koji

su od interesa za Općinu i da onda Općina odredi koje će projekte financirati. Za mjesne odbore isto treba napraviti strukturu prema broju stanovnika. Neka i oni daju svoje programe. Neka se i mještani aktiviraju svojim radom i neka im se onda da i prednost kod dobivanja sredstava. Npr. materijal za domove financira Općina, a mještani neka se uključe sa svojim radom

1. Putar-Matuza – istaknuo je da nije zadovoljan sa raspodjelom sredstava po mjesnim

odborima. Za Mjesni odbor V ne vjeruje da su najmanji po površini i po broju stanovnika i ne zna zašto su tu smanjena sredstva. Trebalo bi društveni dom u Novakima završiti jer tu su ljudi uložili jako puno vlastitog rada, a Općina je financirala samo materijal.

Načelnik I. Šagi – odgovorio je da je ovaj program za Mjesni odbor V napravljen u dogovoru sa Mjesnim odborom V

J. Špoljar predložio je da Povjerenstvo koje bi razmatralo programe Udruga razmotri i programe mjesnih odbora i da se odrede prioriteti. Da se ide svake godine rješavati po jedan mjesni odbor. Neka se po prioritetima dogovori redoslijed, a više će se toga moći napraviti sa više sredstava jer se sredstva neće usitnjavati.

Načelnik I. Šagi odgovorio je da je takvih razmišljanja već bilo, ali tu su elementarne nepogode i druge stvari koje se nepredviđeno dogode i druge okolnosti zbog kojih nije moguće izbjeći aktivnosti u pojedinim mjesnim odborima. Načelnik je istaknuo da predlaže da vijećnici ne daju prijedoge amandmana pojedinačno nego grupno kao stranka ili kao grupa vijećnika.

D. Kišić – istaknuo je da je teško uspoređivati udruge i komentirati tko je više ili manje zaslužan, ali prioriteti svakako moraju biti.

V. Kolarić – istaknuo je da ne vidi potrebe za nekim posebnim povjerenstvom jer imamo zamjenika načelnika koji mora hodati po terenu i biti spona između načelnika i mjesnih odbora. Treba samo odrediti točne planove i programe i po tome se treba raditi.

A. Ptiček naglasila je da će biti održana jedna tematska sjednica Općinskog vijeća na kojoj će se donositi Strategija razvoja Općine Maruševec i na toj sjednici razmotriti će se svi ovi problemi

N. Horvat istaknuo je da je on bio na sjednicama mjesnih odbora kada su oni donosili programe rada za 2014. godinu. Neki su to odradili bolje, a neki slabije, ali koordinacija sa mjesnim odborima prisutna je svakodnevno.

Predsjednica Općinskog vijeća A. Ptiček zaključila je raspravu i pozvala vijećnike da svoje prijedloge amandmana na prijedlog Proračuna Općine Maruševec za 2014. godinu dostave u pismenom obliku najkasnije do utorka 10. prosinca 2013. godine u Jedinstveni upravni odjel Općine Maruševec ili na njezino ime.

**TOČKA 3.**

Načelnik – I. Šagi obrazložio je prijedlog Projekcije Proračuna Općine Maruševec za 2015. i 2016. godinu. Načelnik je obrazložio da je u Projekcijama Plan povećan za 3% za naredno razdoblje.

**TOČKA 4.**

Načelnik I. Šagi obrazložio je Izvješće državnog ureda za reviziju, Područnog ureda Koprivnica o obavljenoj reviziji učinkovitosti održavanja nerazvrstanih cesta u jedinicama lokalne smouprave Varaždinske županije, s ugrađenim očitovanjem koji se odnosi na Općinu Maruševec. Načelnik je istaknuo da će se poštivati naputci revizije, tako da više od 01.01.2014.g. nećemo sami nabavljati materijal za održavanje nerazvrstanih cesta, nego će Markom d.o.o. kao poduzeće kojem je povjereno održavanje nerazvrstanih cesta, sam nabavljati materijal, sukladno Zakonu o komunalnom gospodarstvu. Također će se u Programima za komunalne djelatnosti koji se donose za svaku godinu detaljno razraditi dionice i planirani zahvati.

- Općinsko vijeće jednoglasno donosi

**Z A K L J U Č A K**

**Prihvaća se Izvješće Državnog ureda za reviziju – Područnog ureda Koprivnica,**

**KLASA: 041-01/13-15-14, URBROJ: 613-08-13-107 od 22. studenog 2013. godine o obavljenoj reviziji učinkovitosti održavanja nerazvrstanih cesta u jedinicama lokalne samouprave Varaždinske županije u dijelu koji se odnosi na Općinu Maruševec.**

**TOČKA 5.**

Predsjednica A. Ptiček izvijestila je da je potrebno predložiti člana za imenovanje u Povjerenstvo za dodjelu zakupna na poljoprivrednom zemljištu u vlasništvu Republike Hrvatske. U navedeno Povjerenstvo jednog člana određuje predstavničko tijelo jedinice lokalne samouprave, a drugog predstavnika izvršno tijelo, odnosno načelnik.

M. Fatiga ispred vijećnika HSS-a, SDP-a, HDZ-a i nezavisnog vijećnika Vjekoslava Bahuna predložio je da se imenuje za člana Povjerenstva vijećnik Josip Vrbanec

* Općinsko vijeće jednoglasno donosi

**ZAKLJUČAK**

I

JOSIP VRBANEC iz Maruševca 33 predlaže se za imenovanje za člana Općine Maruševec u Povjerenstvo za dodjelu zakupa na poljoprivrednom zemljištu u vlasništvu Republike Hrvatske.

II

Ovaj Zaključak prosljeđuje se Agenciji za poljoprivredno zemljište.

**TOČKA 6.**

Predsjednica A. Ptiček izvijestila je da je potrebno predložiti i jednog člana za imenovanje u Povjerenstvo koje procjenjuje troškove stavljanja u funkciju poljoprivredne proizvodnje navedenog poljoprivrednog zemljišta i vrijednost drvne mase. Ovo Povjerenstvo je sastavljeno od pet članova i to agronomske, šumarske, geodetske i pravne struke od kojih je jedan predstavnik jedinice lokalne samouprave na čijem se području zemljište nalazi. Predsjednica je predložila da se za ovog člana imenuje Juraj Prešovar, inženjer poljoprivrede iz Koretinca 25.

Općinsko vijeće jednoglasno donosi

**ZAKLJUČAK**

I

JURAJ PREŠOVAR, ing.polj. iz Koretinca 25 predlaže se za imenovanje za člana Općine Maruševec u Povjerenstvo koje procjenjuje troškove stavljanja u funkciju poljoprivredne proizvodnje poljoprivrednog zemljišta u vlasništvu države koje nije u funkciji poljoprivredne proizvodnje ili je obraslo višegodišnjim raslinjem i vrijednost drvne mase.

II

Ovaj Zaključak prosljeđuje se Agenciji za poljoprivredno zemljište.

**TOČKA 7.**

Predsjednik Komisije za statut, poslovnik i normativnu djelatnost D. Kišić obrazložio je prijedlog Odluke o izmjenama i dopunama Odluke o načinu obavljanja komunalne djelatnosti na području Općine Maruševec. Izvijestio je da je Markom u međuvremenu došao do saznanja da nema dimnjačara i da zbog toga ne može krenuti sa djelatnošću obavljanja dimnjačarskih poslova, te se sve odredbe koje su se odnosile na povjeravanje dimnjačarskih poslova Markom-u d.o.o., a to su članci 1. i 5. u prijedlogu Odluke, izuzimaju iz prijedloga Odluke, dok svi ostali članci ostaju u prijedlogu Odluke.

Z. Kukec – direktor Markom-a d.o.o. obrazložio je da je Markom još u 5. mjesecu objavio na burzi oglas da traži dimnjačara, ali dimnjačara sa majstorskim ispitom nema, a nema ni zainteresiranih za prekvalifikaciju, tako da je sada u zadnji čas morao odustati od plana za uvođenje dimnjačarske službe kao dodatne djelatnosti za Markom.

D. Korpar obrazložila je da se iz prijedloga Odluke izuzimaju članci 1. i 5., a svi ostali članci sukladno tome mijenjaju redoslijed.

* Općinsko vijeće jednoglasno donosi

## ODLUKU

**o izmjenama i dopunama**

**Odluke o načinu obavljanja komunalnih djelatnosti**

**na području Općine Maruševec**

**TOČKA 8.**

Zdravko Kukec – direktor Markom-a d.o.o. obrazložio je zahtjev Markom-a d.o.o. za davanje suglasnosti na prijedlog izmjene cijena usluga zimskog čišćenja snijega.

Načelnik I. Šagi obrazložio je da je istražio i okruženje naše Općine, te da su predložene cijene Markom-a za zimsko čišćenje snijega u okvirima poštenog rada i u okviru cijena koje imaju susjedne općine u našem okruženju. Kontrola rada zimske službe i utroška sati morati će se vriti i to će vršiti zamjenik načelnika, tako da sve bude u redu.

V. Kolarić – istaknuo je da pohvaljuje nastojanje direktora Markom-a d.o.o. da se ovo poduzeće pokrene i da se uspostavi uspješno poslovanje . Da bi se to postiglo i cijene moraju biti realne tako da se ovaj prijedlog mora prihvatiti. Vijećnik je naglasio da podržava rad i nastojanje direktora Markom-a za proširenje djelatnosti firme.

J. Špoljar – istaknuo je da se prilikom zimskog čišćenja snijega moraju i staze na groblju očistiti sa lopatama, tako da prilazi grobovima budu očišćeni, a ne samo da se čisti glavna staza.

* Općinsko vijeće jednoglasno donosi

**ZAKLJUČAK**

I

Daje se suglasnost «Markom»-u d.o.o. na Prijedlog za izmjenu cijena usluga zimskog čišćenja snijega u članku 5. Ugovora o povjeravanju dijela komunalnih poslova – zimskog čišćenja snijega „Markom“-u d.o.o. tako da izmijenjeni članak 5. glasi:

**„Članak 5.**

Za izvršenje komunalnih poslova iz članka 4. ovog Ugovora povjerenih «Markom»-u d.o.o. utvrđuju se slijedeće cijene:

1. Cijena rada kamiona sa ralicom

(cijena po satu rada bez PDV-a) **200,00 kn**

Dodatni rad kamiona sa posipačem

(cijena po satu rada bez PDV-a)  **30,00 kn**

2. Cijena rada kamiona na odvozu snijega

(cijena po satu rada bez PDV-a) **190,00 kn**

3. Cijena rada rovokopača na čišćenju

strmih i uskih ulica i parkirališta

(cijena po satu rada bez PDV-a) **230,00 kn**

4. Cijena rada rovokopača na utovaru snijega

(cijena po satu rada bez PDV-a) **180,00 kn**

5. Cijena čišćenja nogostupa frezom

(cijena po satu rada bez PDV-a) **110,00 kn**

( U navedene cijene nije uračunat PDV).“

II

Ovlašćuje se općinski načelnik da u ime i za račun Općine Maruševec potpiše sa «Markom»-om d.o.o. Aneks Ugovora o povjeravanju dijela komunalnih poslova – zimskog čišćenja snijega «Markom»-u d.o.o., KLASA: 340-03/10-01/05, Urbroj: 2186-017/10-02 od

08. prosinca 2010. godine, radi izmjene i dopune cjenika u članku 5. navedenog Ugovora sa cijenama iz stavka I ovog Zaključka.

III

Zaključak stupa na snagu danom donošenja.

**TOČKA 9.**

Predsjednica Općinskog vijeća obrazložila je da je Ivkom d.d. Ivanec dostavio zahtjev za donošenje Odluka za izdvajanje djelatnosti javne vodoopskbe i javne odvodnje iz Ivkom-a d.d. po modelu podjele s osnivanjem novog društva. Materijali su stigli nakon što je sazvana sjednica Općinskog vijeća i zato ove točke idu u dopunu dnevnog reda.

D. Korpar obrazložila je da se radi o istim Odlukama koje je na prošloj sjednici Općinsko vijeće donijelo i za Vakom d.d.. Predložene odluke donose se radi usklađenja Ivkom-a d.d. sa odredbama Zakona o vodama jer ako isporučitelj komunalnih usluga u djelatnostima opskrbe pitkom vodom, odvodnje i pročišćavanja otpadnih voda čiji je status uređen sukladno Zakonu o komunalnom gospodarstvu obavlja i druge komunalne djelatnosti sukladno tom Zakonu, dužan je iz predmeta svoga poslovanja isključiti te komunalne djelatnosti, jer u protivnom njemu se neće iz sredstava državnog proračuna, naknade za korištenje voda i naknade za zaštitu voda sufinancirati projektiranje, građenje, rekonstrukcija ili sanacija komunalnih vodnih građevina. Budući da je Ivkom u istoj situaciji kao i Varkom potrebno je da se i ovo poduzeće uskladi sa Zakonom o vodama, te u tu svrhu i svi suvlasnici trebaju donijeti predložene odluke. Rok do kojeg se Ivkom treba uskladiti sa Zakonom o vodama i to potvrditi na svojoj Skupštini je 31.12.2013.g.

Općinsko vijeće jednoglasno donosi

## ODLUKU

## I

Općinsko vijeće Općine Maruševec ovlašćuje Upravu trgovačkog društva IVKOM d.d., Ivanec, V. Nazora 96/b, OIB: 31407797858, da radi usklađenja sa člancima 202. st. 2. te 258. st. 4. i 5. Zakona o vodama («Narodne novine» br. 153/09 i 56/13), izradi sve potrebne akte temeljem odredbi članaka 550.a do 550.p Zakona o trgovačkim društvima (111/93, 34/99, 121/99, 52/00, 118/03, 107/07, 146/08, 137/09, 152/11, 111/12, 144/12, 68/13) te da pripremi postupak izdvajanja Radne jedinice Vodoopskrba i Odvodnja iz tog društva i to po modelu odvajanja s osnivanjem novog društva za vodoopskrbu i odvodnju.

## II

Ova Odluka objavit će se u «Službenom vjesniku Varaždinske županije».

**TOČKA 10.**

Općinsko vijeće jednoglasno donosi

## ODLUKU

## I

Općinsko vijeće Općine Maruševec suglasno je s time da se, radi usklađenja sa člancima 202. st. 2. te 258. st. 4. i 5. Zakona o vodama («Narodne novine» br. 153/09 i 56/13), iz trgovačkog društva IVKOM d.d., Ivanec, Vladimira Nazora 96/b, OIB: 31407797858 izdvoji Radna jedinica Vodoopskrba i Odvodnja i to po modelu podjele s osnivanjem novog društva, a prema Planu podjele društva i prijedlogu Društvenog ugovora o osnivanju novoga trgovačkog društva za vodoopskrbu i odvodnju, koji čine sastavni dio ove Odluke.

## II

Općinsko vijeće Općine Maruševec obvezuje predstavnika odnosno punomoćnika Općine Maruševec u Glavnoj skupštini trgovačkog društva IVKOM d.d., Ivanec, Vladimira Nazora 96/b, OIB: 31407797858 da na Glavnoj skupštini toga trgovačkog društva glasuje sukladno ovoj Odluci.

## III

Ova Odluka objavit će se u «Službenom vjesniku Varaždinske županije».

- Sjednica je završila sa radom u 21:30 sati.

Voditelj zapisnika PREDSJEDNICA

OPĆINSKOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/Dragica Korpar, mag.oec./ /Andreja Ptiček, mag.nov../